Badabas chicquin puduenmeta,
quesho tantiatanquimbien Pidaton:
Esus cueshcanten cacuesmenun buantan,
cac buanshun sondadon cueshcanten cacuespanëdash.
Aden cacuestanquin pinchuc pinchucpambo icnuc mauete nacnenaid Esus mauemepanëdash.
Adotanquimbic chuiquid tapabimbuec isadnuc dashcute dapa piu piumbocquid dasiuimpanëdash.
Aden dasiuintanquin sondadon mamënshunquin:
Mibi isash bëdambo iquebi,
isadaidbon chuiquid tapa,
quequin chuitanquin mëdanten Esus tancuesbannepanëdash.
Aden abi yacno bëuacsho istanequien Pidato padpidec puduenuash Esus bëquido chiec:
Mimbi bëbued Esus icsambocquidpenquio nec.
Icsamboquid icsho cuessunneta,
catsiambi,
quepanëdash Pidato.
Adnubien Esus pinchuc pinchucpambo icquid mauemetanquin dashcute piumbocquid dasiuinacchobi puduempanëdash.
Adsho issumbien Pidaton:
Is.
Mimbi bëbued në choeque,
capanëdash.
Adoac chosho istanquimbien cumapenec cuëdquin:
Cueste napotiaidën dectanquin uënës uame.
Cueste napotiaidën dectanquin uënës uame,
cabededpanëdash nëish iua cuessunneshun pichicaquidon chuiquidobëtan Nuquin Papa tabadte shubu dapa isquido sondadon.
Adoaquien Pidaton:
Mimbibi cueste napotiaidën dectanquin uënës uatan.
Icsambuen naquidpenquio icsho Esus uënës uametiapimbo iquebique,
capanëdash.
Adoaquien isadaidbon chuiquidon Esus bëquidon:
Cun matsesën:
Nuquin Papa mua uaquid cuessunnequid yendac,
cacpadombuen natiadquio iquebi.
Nuquin Papan Madombo nebi,
quec Esus abibi mua uadoshe.
Uënës uaquimbien ictiad,
quecuededpanëdash.
Nuquin Papan Madombo nebi,
quiosh,
quequin chuisho tantiashien Pidato dacuëdbuedi dacuëdquiec yampanëdash.
Adash aton shubu dapan Esusbëdi padpidec pudueduashun Pidaton Esus chuiquin:
¿Mitsimbocquidquio ne?
caqui Esusën ëcbedenquio icpanëdash.
Adsho issumbien Pidaton:
¿Chuitiapimboda ique?
¿Tantienquioda ique?
Umbi:
Cuenme,
cac mibi cuenmetsiash.
Umbi:
Cueste napotiaidën dectanquin uënës ua,
cac mibi adotsiash,
capanëdash Pidaton.
Adoaquien Esusën:
¿Mibenquiobida chuiquid yandio?
Nuquin Papambien chuiquid mibi icmiac.
Nuquin Papan chuiquid icmiabi adquid mibi ictiapimbo ictsiac.
Ubi cueste napotiaidën dectanquin uënës uamenu,
quec mibi icsambo icnubi ubi bëbuedotsen chuiquido icsamboshë icquido neuaindac,
quepanëdash.
Adsho tantiashien Pidato:
Esus uënës uametiapimbo icchitebi.
Nidmetiadquio iquebi,
quetanquin padpiden Esus bëquido naden chuiuapanëdash:
Esus nidmenu,
caquien cun matses isadaidbo cumapenec cuëdcuededec:
Icsambo iquec.
Min matses abitedishun chuiquid tapambo Sesad caid:
Ubentsëqui chuiquid tapambo nebi,
quiac caosh.
Aid dëniaquec Esus chuiquid tapa icte bunquiec.
Esus nidmequin min chuiquid tapambo mimbi nëishmeque.
Esus cueste napotiaidën dectanquin uënës uame,
quecuededpanëdash.
Adsho tantiashun Esus puduenmeuatanec cuënote nacnenaid abuc tsadunaidën cuidte chuinuec tsadten Pidato tsadtopanëdash.
Aid cuënote nacnenaid cuënquin cun onqueten Cabata capondash.
Cun tsusedpabon:
Ma cun mado uënësmenquio icnu,
queshun obeca caniactsëc cuessuniampid tantiate uëshë badiadash icnuc nepondash.
Uëshë cuembocnoc aton tsadten tsadtoshon Pidaton:
Në min chuiquid tapa iquec,
capanëdash cun matses isadaidbon chuiquido iccuededquido chuiquin.
Adoaquien aidon:
Cueste napotiaidën dectanquin uënës uame.
Nëbimbobi buanshun cueste napotiaidën dectanquin uënës uame,
quec cuëdcuededpanëdash.
Adoaquien Pidaton:
¿Min chuiquid tapadambi cueste napotiaidën dectanquin uënës uamepe?
caquien Nuquin Papa ismequin nëish iua cuessunneshun pichicaquidon chuiquidon:
Min chuiquid Sesad caiduidtsëqui cun chuiquid tapa caimbi,
cabededpanëdash.
Adoaquien aidon chiacpaden:
Esus buanshun cueste napotiaidën dectanquin uënës uatan,
Pidaton cac sondadon buampanëdash.